b'\n_START_ARTICLE_\n\xc5\xbdupnija \xc5\xa0entrupert\n_START_SECTION_\nZgodovina\n_START_PARAGRAPH_\n\xc5\xbdupnija je bila ustanovljena okoli leta 1040, ko je takrat Sveta Ema Kr\xc5\xa1ka tu zgradila cerkev svetega Ruperta, ki je postala \xc5\xbeupnijska cerkev. Tako je \xc5\xbeupnija \xc5\xa0entrupert ena najstarej\xc5\xa1ih \xc5\xbeupnij na Dolenjskem._NEWLINE_Naslednji pomembnej\xc5\xa1i dogodek se je zgodil leeta 1163, ko je tu potekalo kapiteljsko posvetovanje oglejskega patriarha Ulrika II. in drugih visokih krajevnih cerkvenih dostojanstvenikov._NEWLINE_Leta 1393 je takratni Celjski grof, Herman II. Celjski, prevzel patronsko pravico nad \xc5\xbeupnijo, ki je ostala v njihovi lasti, dokler ni bil leta 1456 umorjen Ulrik II. Celjski in je nato po dedni pogodbi celotno posestvo prevzel Friderik III. Habsbur\xc5\xa1ki kot vodja Habsbur\xc5\xbeanov. Le-ta je nato ustanovil \xc5\xa1e novome\xc5\xa1ko pro\xc5\xa1tijo, pro\xc5\xa1t pa je postal takratni \xc5\xa1entruperski \xc5\xbeupnik Jakob Turja\xc5\xa1ki. Ta je leta 1497 dokon\xc4\x8dal gradnjo cerkve, a je pomen \xc5\xa0entruperta nato za\xc4\x8del upadati._NEWLINE_Kmalu zatem so zaradi gro\xc5\xbenje tur\xc5\xa1kih vpadov cerkev spremenili v mo\xc4\x8dni tabor, katerega obzidje je \xc5\xa1e danes prisotno._NEWLINE_Do 7. aprila 2006, ko je bila ustanovljena \xc5\xa1kofija Novo mesto, je bila \xc5\xbeupnija del nad\xc5\xa1kofije Ljubljana.'